ניר שלמה

ניר שלמה (נולד ב-18 באוגוסט 1985) הוא מוזיקאי אינדי ישראלי, נגן גיטרה חשמלית, זמר, מלחין, פזמונאי ומפיק מוזיקלי.

קורות חיים

שלמה נולד וגדל בכפר סבא. למד בתיכון כצנלסון במגמת המוזיקה. בשנים 2009–2010 למד ברימון בית ספר למוזיקה.

ב-2010 הקים את להקת ״כלבי רוח״ יחד עם הזמרת הילה רוח, הבסיסט נועם שחם, הקלידן איתי שטרית והמתופף גדי פטר. אלבום הבכורה של הלהקה יצא בשנת 2013 וקצר שבחים. משנת 2011 ועד היום ניגן כגיטריסט בהופעות והקלטות עם מגוון רחב של אמנים: יובל דיין, דיקלה, יהוא ירון, קרן פלס, נרקיס, סיון טלמור, גדי רונן, רועי פרייליך ועוד רבים אחרים.

בשנת 2015 הוציא את אלבומו הראשון הקרוי על שמו. האלבום מורכב משירים שכתב, הלחין והפיק, המשלבים בין טקסטים בוטים לבין מוזיקת רוק נוגה. מבקר המוזיקה רז ישראלי כתב על האלבום: ״האלבום המרגש של השנה, במובן הכואב של המילה. זה לא אלבום שנעים לשמוע, זה לא אלבום ששיר אחד במיוחד תופס אותך ולא מוכן לעזוב, זה לא אלבום שעושה לך טוב, או חשק לרקוד. זה אלבום מדכא עד דוקר את הלב, גם בשמיעה המאה. אלבום שעושה לך קווטצ' בבטן ובכל זאת תחזור אליו פעם אחר פעם. על אף שגילינו את כישרונו העצום כבר באלבום הבכורה האדיר של כלבי רוח, שכל האזנה לו עושה חשק לעוד, ניר שלמה כאמן סולו הוא אחד הגילויים המרעישים והמרגשים ביותר של השנה, בעטיפה הצנועה ביותר שאפשר לדמיין.״

בשנת 2017 הוציא את אלבומו השני, ״האמת היא שריר״.

משנת 2019 החל להפיק מוזיקאים נוספים, ביניהם גדי רונן, אבימור קינן, אילנה ווינר, יונתן לוצקי.

כזמר-יוצר שיתף פעולה עם אמנים רבים, ובהם ערן צור, שלום גד, אלון עדר, גיא שמי, יהוא ירון.

שלמה נשוי למוזיקאית דניאל רובין, עמה הוציא יחד ב-2019 גרסת כיסוי לשירו של אריק איינשטיין "אולי צריך לתת לזה עוד זמן" מהאלבום "שביר".

דיסקוגרפיה
 ניר שלמה (2015)
 האמת היא שריר (2017)
 לוליין (2022)

קישורים חיצוניים 

 אורי זר אביב, ״המוזיקאי ניר שלמה מוציא אלבום ראשון ולא מפחד לעורר מחלוקת״ באתר Time Out תל אביב, 22 בינואר 2015
 רז ישראלי, ״מארז תרבות 54: אלבומי השנה תשע”ה״ באתר nrg, שלושה עשר בספטמבר 2015
 
 רז ישראלי, ״אלבומי השנה תשע"ח: זמר פמיניסטית, זמרת פמיניסט״ באתר ישראל היום, שישה בספטמבר 2018

הערות שוליים

זמרים השרים בעברית
זמרים-יוצרים ישראלים
זמרים-יוצרים בעברית
מפיקים מוזיקליים ישראלים
גיטריסטים ישראלים
מלחינים ישראלים
פזמונאים ישראלים
בוגרי תיכון כצנלסון
בוגרי רימון בית ספר למוסיקה
ישראלים שנולדו ב-1985